Ме коми рöдысь петас.

Му вылын ыджыдалiс тöв,

И дугдывтöг пыр усис лым.

А енэж-муа костас ставыс чöв:

Выль олысь регыд чужас – коми ныв.

И öшым тöлысь квайтöд лунö

Ёсь гöлöс торкис лöньсö тайö светас.

А кöнкö вылын тайö здукö

Лöз енэжын выль кодзув петас.

Шондi кодь жö мелi нывлöн нимыс лои,

Гожся тöвру кодь жö сiйö шоныд, рам.

Муса Юлюк ставлы сьöлöм вылö воис,

Радлiсны и пöль, и пöч, и бать, и мам.

Медуна муслун нывлы сетiс пöчыс,

Сы дöзьöр улын кагуг воськов вöчис.

Но лун-вой вежсьö. Öдйö мунö кад,

И внучкасö нин садйö нуöдö со баб.

Тан быдмö-сöвмö Юлюк öдйö.

Со лыддьысьö нин… эм и ыджыд сям

Лöсьыда сьывны… и быттьö лэбны кöсйö,

Кор сувтлiс сiйö йöктыны, и мам

Пыр казялö, мый ныв сьöлöмын енби öзйö.

Квайт арöсöн нин кужис ичöт Юлюк

И емöн, и крючокöн мича серъяс кыны.

Наташ тьöт пыр юасьлiс: «Мый нö, гулю,

Артмö али оз? Да визьыд нин нö кымын?»

Бöрö колины садса со вояс,

Школаö пырны матысмис кад.

Кыдз и став мукöд нывъяс да зонъяс,

Кокниа восьлалiс – ачыс зэв рад!

Рад, мый юрсиас – лым еджыд бант,

Киас – баб йöрысь козьналöм дзоридз.

Лолыс пессьöмсьыс некыдз оз ланьт:

Киас жыннян урок вылö корис.

Лун бöрся лун, во бöрся мöд…

Ныв велöдчö да вежöр содтö.

Дерт, сiйö уна на оз тöд,

Но кадсö оз жö колляв ковтöг.

И пыр нин тöдчис нывлöн этш:

Быд уджö кутчысьысь да тöлка,

И сьылöм-йöктöмысь эз кеж,—

Мед сöмын шедлас сылы стрöка.

Со нёль во колис, быдмö ныв

И öдзöс восьтiс нин шöр школа.

Но мый нö, Юля, водзö кывт!

Тэн унатор на тöдны колö.

Кöть и мытшöда велöдчан туй,

Кыпыд лолöн ныв зумыда мунiс,

Тöдiс: дышлун да няргöм оз туй.

Венлiс ставсö, мый вöчлыны шулiс.

Юля медбуръяс лыдын со век.

«Витъяс» дневникын, вермöмъяс спортын.

Лызьöн котралöм и волейбол –

Ставсö вевъялö визув том мортыд.

Юля гажöдчанiнын ас морт:

Ворсöм котыртас, Ёмаöн йöктö

И гитараöн босьтас аккорд –

Мича шыяснас вöрзьöдас ловтö.

-----------

Со и эштiс кывбурыс,

Содтыштны на кöсъя:

Коми нылыс – Юлюкыс

Тiян водзын, ёртъяс.

Кöсъян тöдны, кытысь ме,

Кутшöм сиктысь, рöдысь?

Кора: От Гöра вылын

Гöсьтитыштöй мöдысь.

Тайö медся гажаин:

Джуджыд нöрыс, кыдзьяс,

Паськыд парма-вотчанiн,

Эжва пöлöн видзьяс.

Кыдз оз кыпав танi лов?

Кодi тöлк-сям сетас?

Да ог мöй Коми муын ов?

Ме коми рöдысь петас!

Видзьяс вылын йöктысь тöв

Меным пельклун содтö.

Зёльгысь ёль моз ог ов чöв,

Кывта водзö повтöг.

Коми йöзлысь тöлк да этш

Сетiсны пöль-пöчö.

Налöн ордымысь ог кеж,

Коми ру ог кöдзöд!